Sizning 2023-yil 22-dekabrdagi SHD-5/268-sonli xatingizga javoban, Oliy ta’lim muassasalari uchun 2024-yilga mo‘ljallangan jamoa shartnomasi maketi loyihasi yuzasidan quyidagilarni ma’lum qilamiz.

**1.** Titul varag‘ida “umumiy yig‘ilishi” jumlasidan so‘ng qavs ichida (konferensiyasi) so‘zini qo‘shib chiqish.

**2.** Umumiy bo‘limning 1-bandida jamoa shartnomasi ta’rifini Mehnat kodeksining 67-moddasi asosida yozish.

**3.** OTMning iqtisodiy faoliyati bo‘limidagi 12-bandga quyidagi kichik bandlarni qo‘shish:

- Tashkilotda O‘zbekiston Respublikasi Prezidentining 2023-yil 21-dekabrdagi “Odam savdosiga qarshi kurashish va munosib mehnat tamoyillarini keng joriy etishga oid qo‘shimcha chora-tadbirlar to‘g‘risida”gi PF-210-son Farmoni va O‘zbekiston Respublikasi Vazirlar Mahkamasining 2018-yil 10-maydagi “O‘zbekiston Respublikasida majburiy mehnatga barham berishga doir qo‘shimcha chora-tadbirlar to‘g‘risida”gi 349-sonli qaroriga to‘liq rioya etilishiga ko‘maklashish;

- ish beruvchining tashabbusi bilan mehnat shartnomasini bekor qilishga rozilik berish to‘g‘risidagi ish beruvchining taqdimnomasini hamda kasaba uyushmasi bilan kelishgan holda qabul qilinadigan lokal hujjatlar bo‘yicha ish beruvchi tomonidan kiritilgan murojaatlarni o‘z vaqtida ko‘rib chiqish.

**4.** “MEHNAT SHARTNOMASI. BANDLIK KAFOLATLARI” bo‘limiga 27-banddan keyin “Ish beruvchi kasaba uyushmasi organiga saylangan xodimlarga intizomiy jazo qo‘llash ular bilan mehnat shartnomasini o‘z tashabbusiga ko‘ra bekor qilishda “Kasaba uyushmalari to‘g‘risida”gi Qonunning 15, 17-moddalarida nazarda tutilgan kafolatlarga rioya qilinishini ta’minlaydi.”, deb band qo‘shish.

**5.** 58-banddagi mehnatga haq to‘lash muddatlarini Mehnat kodeksining 253-voddasi talabiga moslashtirish *(o‘rtadagi tanaffus 16 kundan oshib ketmasligi lozim).*

**6.** 59-bandni “Xodimning yozma roziligi bilan” deb boshlash maqsadga muvofiq.

**7.** 59-banddan keyin “Mehnatga natura shaklida haq to‘lash taqiqlanadi, bundan O‘zbekiston Respublikasi Vazirlar Mahkamasining 13.07.2023-yil 13-iyuldagi 286-sonli “Ish haqini natura shaklida to‘lashni tartibga solish to‘g‘risida”gi Qarorida belgilangan hollar mustasno.”, deb band qo‘shish.

**8.** 7-bo‘lim – “MEHNAT SHARTNOMASI TARAFLARINING MODDIY JAVOBGARLIGI” bo‘limini jamoa shartnomasining 2024-yil uchun umumiy maketidan foydalanib to‘ldirish.

**9.** 8-bo‘limni “MЕHNAT XAVFSIZLIGI VA GIGIYENASI” deb o‘zgartirish va bu bo‘limni ham umumiy maketdan foydalangan holda to‘ldirish.

**10.** 86-bo‘limdagi mablag‘lar miqdorini belgilashni tashkilot ixtiyoriga qo‘yib berish maqsadga muvofiq *(umuman maketdagi shunga o‘xshash miqdorlarni belgilashni tashkilot ixtiyoriga qo‘yib berish maqsadga muvofiq, aks holda jamoa shartnomasi loyihasini ishlab chiqayotganda yoki amaldagisiga o‘zgartirish va qo‘shimchalar kiritayotganda* *ayrim tashkilotlarda bu miqdorlarni majburiy deb o‘ylashlari va mustaqil belgilamasliklari mumkin)*.

**11.** Maketdagi bo‘limlar joylashuvi tartibi va nomlanishi, shuningdek bandlarni raqamlashni umumiy maketdagi tartibga moslashtirish maqsadga muvofiq.

**12.** Maketga koronavirus yoki boshqa yuqumli kasalliklar tufayli joriy qilingan karantin choralari davrida xodimlarga beriladigan imtiyoz va kafolatlar bo‘yicha tavsiyaviy bandlar qo‘shish.

**13**. 10-bo‘lim – “XODIMLARNI KASBGA TAYYORLASH, QAYTA TAYYORLASH VA ULARNING MALAKASINI OSHIRISH. ISHNI TA’LIM BILAN BIRGA OLIB BORUVCHI XODIMLAR UCHUN KAFOLATLAR VA KOMPЕNSATSIYALAR” bo‘limini umumiy maketdan foydalangan holda tegishli bandlar bilan to‘ldirish.

**14.** 12-bo‘limning oxiriga quyidagi bandlarni qo‘shish:

1) xotin-qizlarning jismoniy faolligini oshirish uchun zarur shart-sharoitlar yaratish;

2) xotin-qizlar uchun sayohatlar tashkil etish.

3) Ish beruvchi va Kasaba uyushmasi qo‘mitasi Tashkilotda xodimlarning ish o‘rinlarida turli tazyiq va zo‘ravonliklar, shahvoniy shilqimlik holatlariga yo‘l qo‘ymaslik va fuqarolarning huquq va erkinliklariga qat’iy rioya qilinishini nazorat qilishni o‘z zimmasiga oladi.

4) Xodimlar ish o‘rinlarida turli tazyiq va zo‘ravonliklarga, shahvoniy shilqimlik holatlariga yo‘l qo‘ymasliklari va fuqarolarning huquq va erkinliklariga qat’iy rioya qilishlari shart.

**15.** Maketga “AYRIM TOIFADAGI XODIMLAR MЕHNATINI TARTIBGA SOLISHNING BA’ZI XUSUSIYATLARI” bo‘limini qo‘shish va umumiy maketdan foydalangan holda tegishli bo‘limlar bilan to‘ldirish.

**16.** 17-bo‘limga 143-banddan oldin – “Taraflar yilda \_\_\_\_\_\_ marotaba mazkur Shartnoma bajarilishi yuzasidan tekshiruv o‘tkazish va tekshiruv natijalarini mehnat jamoasining umumiy yig‘ilishi (konferensiyasi)da muhokama qilishni o‘z zimmalariga oladilar. Bunda, jamoa shartnomasi bajarilishining yil yakunlari hisobot yilidan keyingi yilning 1-aprelidan kechiktirmay ko‘rib chiqiladi.”, deb band qo‘shish.

**17.** Tashkilot xodimlarining mehnat ta’tillari jadvalini jamoa shartnomasining ilovalaridan chiqarib tashlash maqsadga muvofiq. Mehnat kodeksining 228-moddasiga asosan ta’tillar jadvali kalendar yil boshlanguniga qadar ish beruvchi tomonidan kasaba uyushmasi qo‘mitasi bilan kelishuvga ko‘ra tasdiqlanadi.

**18.** 4-ilovadagi To‘liq moddiy javobgarlik haqida shartnoma tuzilishi lozim bo‘lgan xodimlarning toifalari ro‘yxatidan “AKT xodimi” va “Kadrlar bo‘limi xodimini” chiqarib tashlash.